## L’aeroport de Castelló s’incorpora al programa de certificació que avalua els avanços en matèria de descarbonització

*** La instal·lació castellonenca assoleix una acreditació en reconeixement de les accions que s’hi han desenvolupat per a gestionar les emissions de diòxid de carboni**

L’aeroport de Castelló s’ha incorporat al programa Airport Carbon Accreditation (ACA) amb l’objectiu d’avançar en el compromís per la descarbonització.

L’aeroport ha aconseguit el certificat Airport Carbon Accreditation, en el nivell 1 Mapatge, en reconeixement de les accions que s’hi han dut a terme per a gestionar les emissions de diòxid de carboni, en el marc de l’estratègia global de la indústria aeroportuària de resposta al desafiament del canvi climàtic. Després de l’obtenció d’aquest certificat, l’aeroport ha iniciat la tramitació per a ascendir al nivell 2 Reducció.

Airport Carbon Accreditation és l’únic programa estàndard de certificació de gestió del carboni amb suport institucional per a aeroports. Avalua i reconeix de manera independent els esforços per a gestionar i reduir les emissions de carboni a través de sis nivells de certificació: Mapatge, Reducció, Optimització, Neutralitat, Transformació i Transició.

El programa es basa en metodologies reconegudes internacionalment, proporcionant un marc comú per a la gestió del carboni amb objectius mesurables. Aquesta eina és flexible, en la mesura que té en compte els requisits legals nacionals o locals, al mateix temps que garanteix que la metodologia utilitzada siga sempre sòlida.

Airport Carbon Accreditation és propietat del Consell Internacional d’Aeroports-Europa (ACI-Europe), una organització que agrupa més de 500 aeroports (entre els quals es troba el de Castelló) de 55 països, que representen més del 90 % del trànsit comercial a Europa. El programa està administrat per WSP, la consultoria ambiental encarregada de fer complir els estrictes criteris d’acreditació i salvaguardar el caràcter independent del marc del programa.

Fecha: 24/07/2023